PSIHOLOG U VRTIĆU

Dragi roditelji, posvojitelji i udomitelji dobar dan!

Moje ime je Jelena Heštera i odnedavno radim kao psihologinja u vašoj/našoj Tratinčici. Ovim putem bih vam se voljela ukratko predstaviti i približiti vam svoju ulogu u vrtiću.

Mještanka sam. Zdenčanka. Neki ili čak mnogi od vas me znaju iz školskih klupa, hodnika, ulica ili trgovina. Psihologiju sam magistrirala 2014. godine na Filozofskom fakultetu u Zagrebu i od tada radila i dodatno se usavršavala u području rada s djecom i obiteljima. Putevi su me sada doveli natrag u naše drago mjesto gdje bih, svojim znanjima i iskustvima, htjela doprinijeti kvaliteti naše zajednice.

Dosta o meni, haj'mo malo o mom poslu. 😊

Glavna je zadaća psihologa u vrtiću brinuti za dobrobit sve djece koju pratim od upisa i adaptacije na vrtić do njihove mini mature i sigurnog polaska u školu. Kako bih svoj posao mogla kvalitetno odraditi neprocjenjiva mi je suradnja s roditeljima, odgojiteljima i drugim stručnjacima/institucijama uključenim u život djeteta. Uzimajući u obzir informacije iz tih izvora te primjenjujući vlastita znanja, vještine i iskustva procjenjujem individualne razvojne potrebe djeteta i kreiram rješenja za njegov optimalan razvoj i ostvarenje potencijala. Djelujem kroz individualni rad s djetetom, rad u grupi te podrškom i savjetovanjem kako naših teta i stričeka, tako i vas dragi roditelji.

|  |  |  |
| --- | --- | --- |
| RAD PSIHOLOGA | | |
| DJECA | ODGOJITELJI | RODITELJI |
| * procjena potreba * prevencija * rana intervencija | * razmjena informacija * podrška i savjetovanje | * razmjena informacija * roditeljsko savjetovanje |
| * u grupi * individualno | * sastanci * radionice i edukacija | * roditeljski sastanci * radionice i predavanja |
| * djelovanje kroz sveobuhvatni pristup | |
| **DOBROBIT DJETETA** | | |

Pozivam vas da mi pomognete razumjeti vašu djecu kako bi im Tratinčica mogla pružiti ono što im treba.

Vaša psihologinja